คาดปลายปีท่องเที่ยวไทยเริ่มฟื้น
โพสต์ทูเดย์ &#8212; หอการค้าเชื่อธุรกิจท่องเที่ยวไทยฟื้นในไตรมาส 4 คาดปีหน้านักท่องเที่ยวเพิ่ม 10-15% สวนทางทัวร์ปิดตัวกว่า 100 บริษัท
23 ก.ย. 2552

โพสต์ทูเดย์ — หอการค้าเชื่อธุรกิจท่องเที่ยวไทยฟื้นในไตรมาส 4 คาดปีหน้านักท่องเที่ยวเพิ่ม 10-15% สวนทางทัวร์ปิดตัวกว่า 100 บริษัท 
นายธนวรรธน์ พลวิชัย ผู้อำนวยการศูนย์พยากรณ์เศรษฐกิจและธุรกิจ มหาวิทยาลัยหอการค้าไทย เปิดเผยว่า จากการสำรวจผู้ประกอบการในธุรกิจท่องเที่ยวจำนวน 400 ตัวอย่าง พบว่าสถานการณ์การท่องเที่ยวของไทยมีสัญญาณปรับตัวที่ดีขึ้น โดยในช่วงไตรมาส 3 มีนักท่องเที่ยวลดลง 1015% จากช่วงเดียวกันของปีก่อน ส่วนไตรมาส 4 จำนวนนักท่องเที่ยวจะเพิ่มขึ้นประมาณ 37% 
ทั้งนี้ ทำให้ภาพรวมธุรกิจท่องเที่ยวปีนี้จะมีนักท่องเที่ยวประมาณ 12.5-13 ล้านคน ลดลง 10-15% จากปีที่แล้ว และมีรายได้ 4.2 แสนล้านบาท ลดลง 10% เช่นเดียวกัน 
สำหรับสถานภาพธุรกิจในช่วงไตรมาส 3 ผู้ประกอบการมองว่ายอดขายลดลง 16.3% เมื่อเทียบกับช่วงเดียวกันของปีก่อน กำไรลดลง 12.6% จำนวนนักท่องเที่ยวชาวต่างชาติลดลง 14% และนักท่องเที่ยวชาวไทยลดลง 11.1% แต่ในไตรมาส 4 ผู้ประกอบการมองว่ายอดขายจะเพิ่มขึ้น 23.% กำไรเพิ่มขึ้น 24.6% จำนวนนักท่องเที่ยวต่างชาติเพิ่มขึ้น 17.7% และนักท่องเที่ยวชาวไทยเพิ่มขึ้น 14.7% 
ขณะที่การคาดการณ์การฟื้นตัวของธุรกิจท่องเที่ยวผู้ประกอบการจำนวน 38.7% เชื่อว่าการท่องเที่ยวจะฟื้นตัวในไตรมาสแรก  ปี 2553 ผู้ประกอบการ 19.6% คิดว่าจะฟื้นในช่วงครึ่งปีหลังของปี 2554 และ 17.4% เชื่อว่าจะฟื้นในช่วงไตรมาส 4 ปี 2552
“ปัญหาที่ส่งผลกระทบต่อการท่องเที่ยวมากที่สุดมาจากกำลังซื้อของลูกค้าน้อยลง เพราะนักท่องเที่ยวทั้งชาวไทยและชาวต่างชาติลดลงเป็นจำนวนมากจากภาวะเศรษฐกิจโลก ขณะที่ปัจจัยทางการเมือง และไข้หวัด 2009 ไม่ใช่ปัจจัยหลัก และส่งผลกระทบน้อยลง” นายธนวรรธน์ กล่าว
นอกจากนี้ ปัญหาสภาพคล่องของธุรกิจยังท่องเที่ยวเริ่มผ่อนคลายมากขึ้นโดยในช่วงก่อนหน้านี้ผู้ประกอบการจำนวน 75% มีปัญหาด้านสภาพคล่อง แต่ขณะนี้เหลือจำนวน 55% ซึ่งเป็นผลจากการที่สถาบันการเงินของรัฐเข้าดูแลและปล่อยสินเชื่อแก่ผู้ประกอบการมากขึ้น อย่างไรก็ตามช่วงหลังจากนี้คงจะมีธุรกิจท่องเที่ยวเข้าขอสินเชื่อจากธนาคารเพิ่มขึ้นอีก เพี่อนำไปดูแลธุรกิจตอนนี้นักท่องเที่ยวเริ่มกลับเข้ามาสำหรับปี 2553 คาดว่าจะมีจำนวนนักท่องเที่ยวเพิ่มขึ้นจากปีนี้ 10-15% คิดเป็น 14.5-15 ล้านคน ขณะที่รายได้จะโตขึ้น 10-15% มูลค่า 5.3 แสนล้านบาท เนื่องจากปีหน้านักท่องเที่ยวในเอเซียจะเดินทางมาเที่ยวในเมืองไทยมากขึ้นกว่าเดิม และเศรษฐกิจโลกจะเติบโตขึ้นกว่าในช่วงปีนี้
ทั้งนี้ สิ่งที่ผู้ประกอบการต้องการให้รัฐบาลเร่งแก้ไข ได้แก่ ผู้ประกอบการ 41.3% ต้องการให้แก้ไขปัญหาเศรษฐกิจเพื่อกระตุ้นการท่องเที่ยวของนักท่องเที่ยวภายในประเทศ 30.6% แก้ปัญหาความขัดแย้งทางการเมือง และ 15.4% เร่งประชาสัมพันธ์เรื่องการท่องเที่ยวของไทย
นายธนวรรธน์ กล่าวว่า สำหรับนโยบายเศรษฐกิจเชิงสร้างสรรค์มีผู้ประกอบการจำนวน 60.5% ไม่รู้จักคำว่าเศรษฐกิจเชิงสร้างสรรค์และไม่แน่ใจว่าจะได้รับประโยชน์จากนโยบายนี้หรือไม่ เช่นเดียวกับการเปิดเสรีประชาคมเศรษฐกิจอาเซียน (เออีซี) ที่ผู้ประกอบการยังไม่เห็นว่าจะได้รับประโยชน์จากการเปิดเสรี ดังนั้น รัฐบาลต้องเร่งประชาสัมพันธ์ ให้ความรู้แก่ผู้ประกอบการ เพราะถ้าผู้ประกอบการรู้จักมากขึ้น ก็จะยิ่งเห็นประโยชน์จากนโยบายเหล่านี้ และสามารถปรับตัว วางแผนธุรกิจให้สอดคล้องกันได้
นายเจริญ วังอนานนท์ นายกสมาคมไทยบริการท่องเที่ยว (ทีทีเอเอ) กล่าวว่า ขณะนี้บริษัททัวร์ในประเทศและต่างประเทศต่างอยู่ในภาวะวิกฤตหนัก ไม่สามารถแบกรับต้นทุนการบริหารจัดการต่อไปได้ ทำให้ในช่วง 12 เดือนที่ผ่านมาได้ทยอยปิดกิจการมากกว่า 100 แห่ง รวมมูลค่าความเสียหายกว่า 4,000 ล้านบาท โดยเฉพาะบริษัททัวร์นำต่างชาติเที่ยวไทย เนื่องจากชาวต่างชาติได้ชะลอแผนการเดินทางท่องเที่ยวประเทศไทย เพราะไม่เชื่อมั่นด้านความปลอดภัย
ทั้งนี้ ผู้ประกอบการท่องเที่ยวไม่สามารถพึ่งพิงหน่วยงานที่ทำหน้าที่รับผิดชอบโดยตรง โดยเฉพาะกระทรวงการท่องเที่ยวและกีฬา และการท่องเที่ยวแห่งประเทศไทย (ททท.) ท่องเที่ยว อย่างกระทรวงการท่องเที่ยวและกีฬา และการท่องเที่ยวแห่งประเทศไทย (ททท.) ได้ เนื่องจากระบบการบริหารจัดการที่ล้มเหลวของนายชุมพล ศิลปอาชา รมว.การท่องเที่ยวและกีฬา ที่ไม่สามารถบริหารจัดการประสานความร่วมมือระหว่าง 3 ฝ่าย ด้านกระทรวงการท่องเที่ยว คณะกรรมการททท.(บอร์ด) และพนักงานททท.ให้การทำงานเป็นเนื้อเดียวกันได้ 
“เอกชนหมดหวังกับหน่วยงานภาครัฐ ซึ่งใกล้ถึงฤดูกาลท่องเที่ยว แต่ขณะนี้ททท. ยังไม่มีแผนงานอะไรออกมากระตุ้น จากปัญหาภายในททท. ที่ไม่สามารถแก้ไขได้” นายเจริญ กล่าว